**Kiväärijaoston puheenjohtajan tervehdys**

Arvoisat ampumaurheilun ystävät ja kivääriparlamenttiin osallistuvat!

Valitettavasti olen joutunut jäämään pois tämän vuoden parlamentista työesteiden vuoksi. Parlamentti ja varsinkin sen johtaminen on ollut selkeästi vuoden kohokohtia, joista en koskaan ole halunnut olla pois, siksi asia harmittaa kovasti.

Yksi aikakausi osaltani on tullut päätökseen, sillä en enää asetu ehdolle kiväärijaoston puheenjohtajaksi, enkä myöskään jaoston jäseneksi. Olen aiemmin syksyllä ilmaissut tahtoni jäädä sivuun, ja kiväärijaosto on hienosti ottanut asian huomioon edellisessä kokouksessaan. Toki viimeisen kahden-kolmen vuoden aikainen jaoston johtaminen on ollut osaltani sillä tasolla, etten olisi itseäni kehdannut edes tyrkyttää jatkolle. Itsekriittisyyttä löytyy sen verran paljon ja itse vihaan huonoa johtamista luonnostaan ihan jo ”työn puolesta”.

Vaikka selittelyt ovatkin syvältä hanurista, niin haluan avata hieman tähän tilanteeseen johtaneita syitä, jottei jäisi sellaista kuvaa, että omaa laiskuuttani olisin jättänyt asioita tekemättä.

Kaikki on alkanut siitä, että en ennen osannut kieltäytyä tarjotuista tehtävistä, vaan mm. kisajärjestelyitä alkoi olla jo vuoden mittaan merkittävä määrä. Olen ollut pidemmän aikaa poliitikon puoliso, ja puolisollani on ollut liki joka ilta kokouksia. Kuitenkin kahden hengen taloudessa homma vielä luisti, kun molemmilla oli omat menot. Muutos tapahtui 3,5 vuotta sitten, kun meille syntyi esikoinen ja reilu vuosi sitten kuopus. Tämän myötä alkoi olla illat täynnä ohjelmaa, eikä mihinkään muuhun oikein riittänyt aika, eikä resurssit omassa päänupissa. Kun työnantaja on vielä vetänyt jo vuosia kaikki mehut pois työntekijästä, alkoi tämä mies olla jo valmis tapaus. Valtion hommissa on ns. kevyet ajat jo kaukaista historiaa, arki on selviytymistä.

Viimeisin suuri muutos on juuri nyt käsillä, kun meillä puolison kanssa tulee ero viikon päästä. Kesästä asti on tämä asia vaivannut niin, etten ole pystynyt käsittelemään mitään ylimääräistä. Pää on ollut kuin ääriään myöten täynnä oleva vesilasi, johon kaatamalla kaikki tulee yli. Sen vuoksi en ole pystynyt lukemaan siviilisähköpostia lainkaan muutamaan kuukauteen, joten jos joku on postia lähettänyt vain minulle, siihen ei ole todennäköisesti reagoitu mitenkään.

Toki yritän selittää asiaa itselleni, että koska kyse on vapaaehtoistyöstä, josta ei makseta mitään (vaan jopa kuluja tulee), niin ei minua välttämättä ruoskita torilla jalkapuihin sidottuna. Silti tehtävään valittuna on ansaittu luottamus ja sen myötä on vastuu. Suurin stressi minulla onkin ollut nimenomaan se, etten ole pystynyt hoitamaan asioita. En ole pettänyt vain jaostoa, vaan koko kivääriammunnan kenttäväen, jolta olen mandaattini saanut.

Olen toiminut kiväärijaoston jäsenenä 12 vuotta, joista puheenjohtajana 8 vuotta. Takana on siis jo merkittävä ura luottamustehtävässä. Yleisesti kun ajatellaan, että työtehtävään ja parisuhteeseen leipääntyy 5–7 vuodessa, niin olen tuon virkeän ajan ylittänyt kirkkaasti jaostonkin osalta. Ehkä on jo senkin puolesta aika jättää tehtävät uusille henkilöille. Kun jään kokonaan jaostosta pois, niin uusien henkilöiden esiinmarssi toteutuu varmasti. Voitte olla varmoja, että saatte kaikesta huolimatta minusta tulevien vuosien parlamentteihin ”takapenkin huutelijan”, en ole siis poistumassa ampumaurheilun maailmasta mihinkään. Kun elämäni tästä tasoittuu, niin olen myöhemmin käytettävissä eri tehtäviin, en ole jäämässä kokonaan pois lajin parista. Jatkanen edelleen PV:n edustusvalmennuksessa kiväärin lajivalmentajana, sen vielä virkatyönä pystyn hoitamaan arkikiireiden keskellä.

Lopuksi asiaa jaostosta ja lajiparlamentista; Lajijaoston rooli on kasvanut valtavasti oman puheenjohtajakauteni aikana. Vaikutusmahdollisuudet ovat ihan eri tasolla kuin kymmenen vuotta sitten. Paljon olemme saaneet muutoksia aikaan. Kiväärijaostoa pidetään liitossa aidosti asiantuntijaorganisaationa ja käsittääkseni sen rooli vain kasvanee tulevaisuudessa. Meitä odottaa myös ennennäkemättömän kovat ajat muutenkin ampumaurheilun suhteen yli lajiryhmien. Sen vuoksi myös puheenjohtajan on kyettävä hoitamaan asioita entistä kovemmin ja yhteistyössä muiden tahojen kanssa.

Lajiparlamentti on epävirallinen taso liiton organisaatiossa ja sen rooli on enemmänkin neuvoa antava. Itse ole joka ikisessä parlamentissa kuitenkin korostanut sen vaikutusvaltaa. Mielestäni lajiparlamentti on meidän tärkein tapahtumamme, koska siellä kenttäväki pääsee pienellä kynnyksellä antamaan mielipiteensä ja se avaa myös aivan uusia keskustelumahdollisuuksia. Vaikka kyseessä ei ole virallinen päättävä elin, niin kiväärijaosto on omana aikanani kunnioittanut suuresti parlamentin tahtoa. Hyvin harvassa on ollut ne tapaukset, joissa jokin parlamentin esitys ei olisi mennyt eteenpäin jaostosta. Ne voivat hieman muuttua jaoston käsittelyssä, tai vaativat lisäselvityksiä ja aikaa, mutta kuitenkin parlamentin vaikutus on vähintäänkin merkittävä.

Kehotankin kaikkia ampumaurheilun ystäviä osallistumaan parlamenttiin, siellä voi vaikuttaa. En ole koskaan pitänyt siitä, että arvostellaan parlamentin esityksiä/jaoston päätöksiä, jos ei henkilö itse ole koskaan osallistunut parlamenttiin. Parlamentin pitäisi olla läpileikkaus harrastajakunnasta ja siten demokraattinen. Jaosto perustaa käytännössä lähes kaikki suuremmat esityksensä parlamentin enemmistön tahtoon.

Johan tuli raskasta tekstiä. Haluan vain loppuun sanoa terveiseni kaikille kivääriammunnasta kiinnostuneille:

Kiitoksia näistä vuosista ja luottamuksesta, anteeksi viimeisten vuosien jaoston tyhjäkäynti! Näemme varmasti monissa yhteyksissä, ehkä setä tulee vielä härnäämään pitkästä aikaa ihan ”viivalle”. Rakkaus lajia kohtaan, jota olen hengittänyt 25 vuotta, on valtava ja kovasti selkäytimessä. Mieli on kaikesta huolimatta haikea.

Terveisin

Toni Matilainen

Kiväärijaoston puheenjohtaja 2015–2022